भारत के राष्ट्रीय-कैनवस पर अगले बीस साल तक कांग्रेस की अनुपस्थिति और भाजपा की अंगद-उपस्थिति की दिव्य-दृष्टि जिन रामचंद्र गुहा को आज प्राप्त हुई है, वही रामचंद्र गुहा महज छह बरस पहले तक अपने इस दिव्य-ज्ञान का बखान करते नहीं थकते थे कि अगले बीस-तीस साल तक भाजपा के राष्ट्रीय स्तर पर उभरने के कोई संकेत दूर-दूर तक नहीं हैं। 2010 के मई महीने में दूसरे बुधवार को एक भारतीय वेबसाइट को दिए इंटरव्यू में कही अपनी बातें गुहा को अब याद नहीं होंगी। मैं इतिहासकार नहीं हूं, लेकिन उनका वह इंटरव्यू मैं ने इतिहास-संकलन की अपनी निजी फाइलों में अब भी संजो रखा है। गुहा का तब कहना था कि ‘‘भाजपा को राष्ट्रीय पार्टी बनने का मौक़ा मिला था, लेकिन उसने यह मौक़ा खो दिया है। उस पर अब कोई यह भरोसा नहीं करेगा। अब तो बीस-तीस साल बाद ही कोई वैकल्पिक राजनीतिक संरचना देश में आकार लेगी।’’